Vyhodnotenie pripomienok 
k materiálu „Legislatívny zámer návrhu zákona o založení akciovej spoločnosti Lesy Slovenskej republiky“

 	Zoznam oslovených subjektov	:	Kancelária podpredsedu vlády SR pre európsku integráciu, ľudské práva a menšiny, Ministerstvo dopravy, pôšt a telekomunikácií SR, Ministerstvo zahraničných vecí SR, Ministerstvo vnútra SR, Ministerstvo hospodárstva SR, Ministerstvo spravodlivosti SR, Ministerstvo financií SR, Ministerstvo kultúry SR, Ministerstvo obrany SR, Ministerstvo školstva SR, Ministerstvo zdravotníctva SR, Ministerstvo výstavby a regionálneho rozvoja SR, Ministerstvo práce, sociálnych vecí a rodiny SR, Ministerstvo životného prostredia SR, Úrad vlády SR, Odbor vládnej agendy Úradu vlády SR, Sekcia Inštitút aproximácie práva Úradu vlády SR, Úrad pre štátnu službu, Protimonopolný úrad SR, Najvyšší kontrolný úrad SR, Úrad geodézie, kartografie a katastra SR, Úrad priemyselného vlastníctva SR, Úrad pre normalizáciu, metrológiu a skúšobníctvo SR, Úrad pre reguláciu sieťových odvetví, Správa štátnych hmotných rezerv, Štatistický úrad SR, Úrad jadrového dozoru, Úrad pre verejné obstarávanie, Generálna prokuratúra SR, Národná banka Slovenska, Národný bezpečnostný úrad, Najvyšší súd SR, Konfederácia odborových zväzov SR, Asociácia zamestnávateľských zväzov a združení SR 	
 	Počet oslovených subjektov	:	 34	
 	Zaslali do stanoveného termínu	:	 27	
 	Zaslali po termíne	:	 3 	
 	Vôbec nezaslali	:	 4	
 	Subjekty, ktoré nemali pripomienky	:	Kancelária podpredsedu vlády SR pre európsku integráciu, ľudské práva a menšiny, MZV SR, MV SR, MO SR, MŠ SR, MZ SR, MVRR SR, ÚV SR, ÚpŠS, NKÚ SR, ÚGKK SR, ÚPV SR, ÚNMS SR, ŠÚ SR, ÚVO, GP SR, NBS, KOZ SR, AZZZ SR	
 	Počet vznesených pripomienok	:	39 (z toho 9 zásadných)	
 	Počet akceptovaných	:	25 (z toho 3 čiastočne)	
 	Počet neakceptovaných, z toho počet zásadných:  14 z toho zásadných 5	
 	Rozporové konanie	:	Rozporové konania na expertnej úrovni sa uskutočnili 26.-29.04. 2005 – ostali dva rozpory. 
Rozporové konania na úrovni ministrov s PMÚ SR a MŽP SR sa uskutočnili 17. 05. 2005, po ktorých zostal jeden rozpor s PMÚ SR.	

Rezort	P. č.	Pripomienka	Typ	Vyh.	Spôsob vyhodnotenia	Poznámka	
Ministerstvo dopravy, pôšt a telekomunikácií SR	1.	Žiadame, aby hodnota nepeňažného vkladu bola určená znaleckým posudkom.	Z	N	Požiadavka v rozpore s materiálom schváleným vládou SR uznesením č. 1234/2004, ktorý v princípoch zákona určoval takýto spôsob zistenia hodnoty vkladu 	Rozpor odstránený 	
Ministerstvo hospodárstva SR	1.	V časti „Predmet vkladu“ je v materiáli uvedené, že predmetom vkladu do akciovej spoločnosti Lesy SR, a.s. nebudú lesné pozemky, odvolávajúc sa na § 10 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov. V tejto súvislosti je potrebné uviesť, že podľa § 10 ods. 3 písm. b) uvedeného zákona predmetom prevodu majetku štátu na iné osoby (privatizácie) nemôže byť „lesný fond, stavby a zariadenia slúžiace lesnému hospodárstvu a akcie obchodných spoločností vo vlastníctve štátu, ak nejde o vyporiadanie podľa osobitného predpisu“. Z predloženého legislatívneho zámeru nie je jasné a jednoznačné, ako bude naložené so „stavbami a zariadeniami slúžiacimi lesnému hospodárstvu“, keďže ani tieto nemôžu byť podľa zákona č. 92/1991 Zb. v znení neskorších predpisov predmetom prevodu na iné osoby. Preto žiadame do legislatívneho zámeru doplniť spôsob, akým budú pri transformácii štátneho podniku na akciovú spoločnosť riešené stavby a zariadenia slúžiace lesnému hospodárstvu.	Z	A	V spolupráci s MH SR upravený text materiálu v kapitole 3.2. časti predmet vkladu tretia zarážka.	Rozpor odstránený 	
Ministerstvo hospodárstva SR	2.	Ďalej sa v časti „Predmet vkladu“ uvádza, že lesné pozemky zostanú vo vlastníctve štátu, pričom „určenú časť vlastníckych práv k tomuto majetku bude vykonávať ministerstvo“. Takto formulovaný zámer považujeme za nejasný a nekonkrétny. Preto žiadame v materiáli konkretizovať, akú časť vlastníckych práv má vykonávať ministerstvo a doplniť, akým spôsobom a na základe akého právneho rámca bude ministerstvo vlastnícke práva vykonávať. V tejto súvislosti upozorňujeme, že ministerstvo ako štátna rozpočtová organizácia môže podľa zákona č. 278/1993 Z.z. o správe majetku štátu v znení neskorších predpisov vykonávať len správu majetku štátu, nie vlastnícke práva.	O	A	Text doplnený		
Ministerstvo hospodárstva SR	3.	V časti materiálu „Správa majetku štátu“ sa ďalej uvádza, že správu majetku, ktorý v súčasnosti spravuje štátny podnik a nebude predmetom vkladu do akciovej spoločnosti, bude vykonávať akciová spoločnosť. Z legislatívneho zámeru nie je dostatočne jasné, na základe akých právnych skutočností prejde správa majetku štátu zo súčasného štátneho podniku na akciovú spoločnosť.  Taktiež, v nadväznosti na vyššie uvedené, správcom tohto majetku štátu podľa zákona 278/1993 Z.z. v znení neskorších predpisov by malo byť ministerstvo, nie akciová spoločnosť a tento rozpor je potrebné v materiáli odstrániť.	O	A	Text doplnený.
		
Ministerstvo hospodárstva SR	4.	Vychádzajúc z vyššie uvedených skutočností odporúčame predkladateľovi zvážiť, či by z hľadiska budúceho zabezpečenia správy majetku štátu - lesných pozemkov a vzájomných budúcich vzťahov s akciovou spoločnosťou nebolo výhodnejšie a jednoduchšie ponechať lesné pozemky, ktoré nebudú predmetom prevodu na akciovú spoločnosť, vo forme štátneho podniku, teda zachovať časť štátneho podniku.	O	N	Vytvorenie dvoch organizácií je ekonomicky nevýhodné a prináša množstvo ďalších problémov pri riešení vzájomných vzťahov týchto organizácii a pri zabezpečení starostlivosti o všetok lesný majetok.		
Ministerstvo hospodárstva SR	5.	V súvislosti s konštatovaním nachádzajúcim sa v materiáli, že zákon o založení spoločnosti Lesy Slovenskej republiky, a.s. „upraví vyvolané legislatívne zmeny“ v zákone č. 92/1991 Zb. o podmienkach prevodu majetku štátu na iné osoby v znení neskorších predpisov, žiadame konkretizovať, o aké zmeny v zákone č. 92/1991 Zb. pôjde, pretože z predloženého legislatívneho zámeru to nie je jasné.	O	A	Text doplnený.		
Ministerstvo hospodárstva SR	6.	V legislatívnom zámere sa tiež uvádza, že v poslednej časti zákona sa upraví jeho účinnosť. Termín nadobudnutia účinnosti zákona o založení spoločnosti Lesy Slovenskej republiky, a.s. odporúčame uviesť už priamo v predkladanom legislatívnom zámere.	O	A	Text upravený.		
Ministerstvo hospodárstva SR	7.	Časť 2. – Súčasná právna norma
	Postavenie, práva a povinnosti Lesov SR š.p., pri spravovaní lesného majetku štátu, ako aj iného lesného majetku je taxatívne upravené v množstve právnych predpisov. Z uvedeného dôvodu je žiadúce, aby zámer návrhu zákona jednoznačne vymedzil právne prostredie, ktorého sa transformácia Lesov SR š.p. dotýka (napr. z. č. 61/1977 Zb. o lesoch, z.č. 100/19977 Zb. o hospodárení v lesoch, z.č. 23/1962 Zb. o poľovníctve, z.č. 180/1995 Z.z., z.č. 80/1998 Z.z.)	O	A	Text doplnený.		
Ministerstvo hospodárstva SR	8.	3.1 cieľ – ujednotiť v jednotlivých častiach zákona a tým odstrániť nejednoznačnosť cieľov transformácie – viď Základné východiská, Súčasná právna úprava, cieľ a Odhad dopadov na verejné financie).	O	A	Text upravený.		
		3.2 Obsah:					
Ministerstvo hospodárstva SR	9.	- nejednoznačne definovaný predmet a obsah vkladu (viď pojmy majetok štátu, lesný majetok štátu). Uvedená časť zámeru je významná z pohľadu ďalšieho postavenia spoločnosti a preto by mala jednoznačne definovať obsah vkladu (problematika stavieb a zariadení slúžiacich lesnému hospodárstvu – stavby, objekty, chaty, poľovné revíry).	O	A	Text upravený (pozri prip. č. 1).		
Ministerstvo hospodárstva SR	10.	- nejasne definovaný vzťah spoločnosti k zverenému – spravovanému majetku a tým aj k jeho vlastníkovi (štát, resp. reštituent)	O	A	Text doplnený.		
Ministerstvo hospodárstva SR	11.	- pri určení hodnoty nepeňažného vkladu opätovne zvážiť vypracovanie znaleckých posudkov a tým aj určenie skutočnej hodnoty majetku a nielen účtovnej hodnoty	O	N	Požiadavka v rozpore s materiálom schváleným vládou SR uznesením č. 1234/2004, ktorý v princípoch zákona určoval takýto spôsob zistenia hodnoty vkladu		
Ministerstvo hospodárstva SR	12.	- vzhľadom na špecifické a osobitné postavenie spoločnosti ako správcu majetku štátu a správcu majetku s nevydokladovaným vlastníctvom, ako aj skutočnosť, že predmetná problematika je právne upravená vo viacerých predpisoch je potrebné jednoznačne určiť a vymedziť konkrétne oprávnenia a povinnosti správcu	O	N	Konkrétne povinnosti a oprávnenia bude riešiť návrh zákona, legislatívny zámer len navrhuje spôsob (systém) riešenia. Vzťah k reštituentom určujú osobitné právne predpisy (postavenie a povinnosti povinnej osoby).		
Ministerstvo hospodárstva SR	13.	- v predmete podnikania nie je jasne formulovaná problematika štátnych objednávok v prípade verejnoprospešných funkcií lesov, pričom jej riešenie je potrebné zladiť s množstvom špeciálnych právnych predpisov (zákon o vodách, zákon o ochrane prírody a pod.)	O	A	Návrh zákona bude predmetnú problematiku riešiť v súlade s osobitnými predpismi, prípadne ich bude novelizovať.		
Ministerstvo financií SR	1.	Beriem na vedomie, že návrh  nemá negatívny vplyv na verejné financie, nemá dopad na obyvateľov, hospodárenie podnikateľskej sféry a iných právnických osôb, na životné prostredie, zamestnanosť ani na podnikateľské prostredie ako aj to, že návrh v rokoch 2005 až 2008 nepredpokladá negatívny dopad na verejné financie a štátny rozpočet.	O	A	Vzaté na vedomie		
Ministerstvo financií SR	2.	V súvislosti s konštatovaním uvedeným v bode 1 legislatívneho zámeru, že transformácia štátneho podniku Lesy Slovenskej republiky sa zameriava na vytvorenie modernej a prosperujúcej spoločnosti žiadam návrh doplniť o kvantifikáciu rozdielov v jednotlivých nákladových položkách v hospodárení Lesy SR š.p. a Lesy SR a.s., ktorá zdokumentuje akékoľvek pochybnosti o efektívnosti uvedenej transformácie.	O	C	Text doplnený
Samotná zmena právnej formy nespôsobí menu nákladov, priaznivé dopady sa predpokladajú až zefektívnením činnosti po zmene právnej formy. 		
Ministerstvo financií SR	3.	V doložke finančných, ekonomických, environmentálnych vplyvov a vplyvov na zamestnanosť a podnikateľské prostredie sa od roku 2006 do roku 2008 predpokladá zo štátneho rozpočtu podpora na protipovodňovú ochranu iba vo forme dotácií vo výške 30 mil. Sk.
	Vzhľadom na to, že výdavky na protipovodňovú ochranu ako transfer Štátnemu podniku Lesy SR, š.p. sú v rozpočte kapitoly Ministerstva pôdohospodárstva SR na rok 2005 rozpočtované vo výške 27 mil. Sk so zvýšením súhlasím za podmienky, že objem prostriedkov bude zabezpečený v rámci kapitoly Ministerstva pôdohospodárstva SR v rámci schváleného limitu výdavkov na príslušný rozpočtový rok.	O	A	Výdavky upravené.		
Ministerstvo financií SR	4.	V nadväznosti na záver uvedený v bode 1 doložky, ktorý konštatuje pozitívny dopad na verejné financie a štátny rozpočet v dôsledku predpokladaného vyššieho odvodu dane z príjmov a dividend do štátneho rozpočtu, je potrebné doložku doplniť o predpokladaný vývoj ukazovateľov do roku 2010, presne špecifikovať jednotlivé činnosti verejnoprospešných prác, vrátane výdavkov na ne a odôvodniť výrazný medziročný nárast výdavkov na verejnoprospešné práce.	Z	A	Text doplnený.	Rozpor odstránený 	
Ministerstvo financií SR	5.	Odporúčam zosúladiť konštatovanie týkajúce sa účtovných závierok uvedené v bode 3.2 v časti Určenie hodnoty nepeňažného vkladu s posledným odsekom návrhu, v ktorom sa ako jedna z výhod uvádza, že vznik spoločnosti k začiatku účtovného obdobia nebude vyžadovať vypracovanie dvoch účtovných závierok, pričom bod 3.2 časť Určenie hodnoty nepeňažného vkladu, mimoriadnu účtovnú závierku predpokladá.	O	N	Návrh predpokladá vznik a.s. ku koncu účtovného obdobia, t. j. k termínu, ku ktorému je š.p. povinný vypracovať riadnu účtovnú závierku. Pretože dochádza k zmene právnej formy treba k tomu istému termínu vypracovať mimoriadnu účt.závierku. Keďže tieto závierky majú rovnaké náležitosti, môžu byť spojené (zákon to nevylučuje), t. j. vypracuje sa len jedna.		
Ministerstvo financií SR	6.	V bode 3.2 je konštatované, že lesné a iné pozemky, ktoré podľa čl. 4 Ústavy SR musia byť vo vlastníctve štátu, neprejdú do vlastníctva spoločnosti a „určenú časť vlastníckych práv“ k tomuto majetku má podľa návrhu vykonávať ministerstvo. Žiadam definovať tento pojem a zároveň upresniť zákonný režim výkonu „určenej časti vlastníckych práv“. Najmä je potrebné vyjasniť vzťah ministerstva a spoločnosti pri „správe“ tohto istého majetku (časti „Predmet vkladu“, „Správa majetku štátu“ a „Predmet podnikania“). V tejto súvislosti je potrebné vyjasniť aj vzťah tejto „správy“ k zákonu č. 278/1993 Z.z. o správe majetku štátu.	O	A	Text doplnený.		
Ministerstvo spravodlivosti SR	1.	považujeme za vhodnejšie z hľadiska transparentnosti a právnej istoty zotrvať na uplatnení zaužívaného všeobecného režimu oceňovania nepeňažného vkladu a vyhotovovaní znaleckého posudku na nepeňažný vklad	O	N	Požiadavka v rozpore s materiálom schváleným vládou SR uznesením č. 1234/2004, ktorý v princípoch zákona určoval takýto spôsob zistenia hodnoty vkladu.		
Ministerstvo spravodlivosti SR	2.	založenie spoločnosti oslobodené od všetkých poplatkov  - považujeme zámer predkladateľa legislatívneho zámeru za ťažko realizovateľný, nedostatočne odôvodnený a za potenciálne konfliktný aj vo vzťahu k mnohým dotknutým právnym predpisom	O	A	Upravené v texte - oslobodenie sa bude vzťahovať len na správne a súdne poplatky.		
Ministerstvo kultúry SR	1.	Návrh odporúčame detailnejšie rozpracovať v častiach, ktoré  majú predstavovať významný zásah do existujúceho právneho poriadku. V terajšom znení sú takéto časti formulované len orientačne a náznakovo a neposkytujú tak priestor na uplatnenie konkrétnych pripomienok rezortov v rámci medzirezortného pripomienkového konania. Poukazujeme pritom na konštatovanie predkladateľa uvedené v závere  časti 2 návrhu, podľa ktorého sa vyžadujú zmeny legislatívneho prostredia napríklad znížením niektorých obmedzení a primeranou kompenzáciou za výkon činnosti v mene štátu.
	Konkrétny výpočet a ani rozsah očakávaných obmedzení nie je vyjadrený ani v nasledujúcich častiach návrhu, rovnako v návrhu chýba konkretizácia tzv. primeraných kompenzácií zo strany štátu. Naopak aj v ďalších častiach návrhu,  a to napr. v časti 3.2. Obsah – správa majetku štátu sa   iba vo všeobecnej rovine uvádza,  že bude potrebné osobitne riešiť niektoré oprávnenia a povinnosti spoločnosti. Ďalej v časti Predmet podnikania návrh uvádza, že spoločnosť bude oprávnená požadovať od dotknutých  štátnych orgánov úhradu nákladov spojených s povinnosťami nad rámec bežnej podnikateľskej činnosti a napokon, že sa upravia “vyvolané legislatívne zmeny v iných právnych predpisoch, ktoré zasahujú do činnosti budúcej akciovej spoločnosti“. 
	Presvedčivosti a akceptovateľnosti legislatívneho zámeru by prospelo doplnenie jeho obsahu o konkretizáciu vecných zámerov, spôsob akým budú premietnuté v budúcom návrhu zákona, doplnenie výpočtu ústredných orgánov štátnej správy, ktorým zákon uloží povinnosti a presný výpočet právnych predpisov /priamych noviel/,  ktoré bude potrebné vypracovať na základe navrhnutého legislatívneho zámeru.	O	C	1. Text doplnený.
2. Ide o legislatívny zámer, ktorý stanovuje len východiská pre prípravu návrhu zákona, ktorý bude podrobne riešiť túto problematiku, navyše pred jeho kompletným spracovaním nie je možné jednoznačne rozpracovať všetky požadované skutočnosti.		
Ministerstvo práce, sociálnych vecí a rodiny SR	1.	V názve  Legislatívneho zámeru  návrhu zákona,   ako i v celom texte,  odporúčame za slová „o založení“ vložiť  slovo  „akciovej“.	O	A	Názov upravený.		
Ministerstvo práce, sociálnych vecí a rodiny SR	2.	V časti  „Základné východiská pre  vypracovanie  legislatívneho zámeru zákona sa v treťom odseku konštatuje, že sa pri transformácii vychádza z predpokladu, že spoločnosť (a. s.?) bude  hospodáriť v lesoch (spravovať  ich) vo  vlastníctve  štátu a zároveň vykonávať činnosti vo verejnom záujme, za čo bude   štát  poberať dividendy. Sme  toho názoru, že   navrhované znenie nie je jednoznačné a to jednak  z dôvodu, že aj po  zmene právnej  formy podnikania zo štátneho podniku na  štátnu akciovú   spoločnosť, so 100%  majetkovou  účasťou štátu, podľa  nášho názoru  nedôjde  ku zmene vlastníctva . Vlastníctvo ostáva  štátne, len  hospodárenie s ním je  formou obchodnej spoločnosti ako akciová spoločnosť. Výkon práv  akcionára, ktorým bude  štát, bude   vykonávať  Ministerstvo pôdohospodárstva SR,  ktoré je ústredným orgánom štátnej správy.	O	N	Je treba rozlišovať majetok, ktorý je predmetom vkladu a ktorý nie je predmetom vkladu:
- 	majetok, ktorý je predmetom vkladu, nebude vlastníctvom štátu, ale akciovej spoločnosti. Štát zastúpený MP SR bude len vlastníkom akcie tejto spoločnosti,
- 	majetok, ktorý nie je predmetom vkladu ostáva majetkom štátu, ku ktorému bude mať spoločnosť z navrhovaného zákona právo správy.		
Ministerstvo práce, sociálnych vecí a rodiny SR	3.	Z bodu 3. 2.  Obsah  (Predmet  vkladu)  nie je  zrejmé, kto a  akým spôsobom bude    nakladať  (spravovať) s majetkom, ktorý je v súlade s  Ústavou  SR, Čl. 4, vo výlučnom vlastníctve  štátu. Je potrebné text  dopracovať.	O	N	1. Vo výlučnom vlastníctve v správe š.p. sú len vodné toky – správu rieši zákon č. 364/2004 Z. z., ktorého novelizáciu návrh predpokladá (pozri kap. 3.2. predposledný odsek).
2. Je uvedené v kap. 3.2., časti správa majetku štátu.		
Ministerstvo životného prostredia SR	1.	Dňa 28.10.2004 sa uskutočnilo rozporové konanie na úrovni ministra životného prostredia SR a ministra pôdohospodárstva SR k „Návrhu reštruktualizácie a transformácie štátnych podnikov lesného hospodárstva v pôsobnosti Ministerstva pôdohospodárstva SR“. V zmysle záverov tohto rokovania (bod 3 prílohy) mala byť v legislatívnom návrhu zákona o založení spoločnosti Lesy SR a.s. riešená aj otázka prevodu správy štátnych pozemkov nachádzajúcich sa v štvrtom a piatom stupni ochrany prírody zo správy organizácií v pôsobnosti MP SR do správy organizácií ochrany prírody a krajiny.Predložený legislatívny zámer však toto riešenie neobsahuje.
V chránených územiach v štvrtom a piatom stupni ochrany je v zmysle zákona č. 543/2002 z. z. o ochrane prírody a krajiny v znení neskorších predpisov lesohospodárska činnosť zakázaná resp. výrazne obmedzená. Chránené územia sú vzhľadom na ich poslanie pre podnikateľský subjekt ekonomickým bremenom. Uvedenú skutočnosť potvrdzuje aj predkladateľ legislatívneho zámeru uvedeného zákona v časti „2. Súčasná právna úprava“ v predposlednom odseku.
Vzhľadom na uvedené žiadame legislatívny zámer doplniť o riešenie otázky prevodu správy štátnych pozemkov nachádzajúcich sa v štvrtom a piatom stupni ochrany prírody zo správy organizácií v pôsobnosti MP SR do správy organizácii ochrany prírody a krajiny.
Požadujeme riešiť prevod správy štátnych pozemkov nachádzajúcich sa v štvrtom a piatom stupni ochrany (vrátane navrhovaných A a B zón NP a CHKO, území európskeho významu s predpokladaným štvrtým a piatym stupňom ochrany) do priamej správy organizácie resp. organizácii zriadených MŽP SR za účelom ochrany prírody a krajiny, teda aj ich prevod z pôsobnosti MP SR do pôsobnosti MŽP SR. Tento princíp navrhujeme uplatniť aj na lesné pozemky neštátnych vlastníkov situovaných v chránených územiach a zónach (§ 30 zákona č. 543/2002 Z. z. v znení neskorších predpisov) v štvrtom a piatom stupni ochrany, ako aj v navrhovaných územiach európskeho významu. Zároveň je potrebné navrhnúť a legislatívne upraviť mechanizmus pružne reagujúci na zmeny vo vymedzení chránených častí prírody vo väzbe na ch správu (vyhlasovanie nových, zrušovanie ochrany, zmena hraníc a pod.).	Z	N	Legislatívny zámer nerieši prevod správy pozemkov, ktoré v súčasnosti spravuje štátny podnik. 	Rozpor odstránený	
Ministerstvo životného prostredia SR	2.	Upozorňujeme na skutočnosť, že v časti 3.2 Predmet vkladu nie je uvedené, akým spôsobom budú v novom zákone upravené vodné toky (ich správa), keďže sú vo výlučnom vlastníctve štátu v zmysle Ústavy SR. Žiadame preto túto úpravu doplniť do materiálu.	Z	N	Na základe vysvetlenia MŽP SR na pripomienke netrvá.	Rozpor odstránený 	
Ministerstvo životného prostredia SR	3.	Na záver upozorňujeme, že v časti 3.2. Predmet podnikania sa uvádza návrh oslobodiť  vznikajúcu spoločnosť od poplatkov súvisiacich so založením spoločnosti a poplatkov súvisiacich so správou. Keďže tieto poplatky sú príjmom štátneho rozpočtu, je tento návrh v rozpore s tvrdením v často Doložka, 2. ods., že návrh zákona nemá negatívny vplyv na verejné financie.	Z	N	Na základe vysvetlenia MŽP SR na pripomienke netrvá.	Rozpor odstránený 	
Sekcia Inštitút aproximácie práva Úradu vlády SR	1.	Problematika akciových spoločností je v práve ES/EÚ upravená. Harmonizačnú úpravu vo vzťahu k problematike založenia, ako  aj vo vzťahu k procesom súvisiacich s tvorbou, zachovaním a zmenami základného imania akciovej spoločnosti predstavuje Druhá smernica Rady 77/97/ES z 13. decembra 1976 o koordinácii zabezpečení, ktoré za účelom ochrany spoločníkov a tretích osôb požadujú členské štáty od obchodných spoločností podľa čl. 58 ods. 2 Zmluvy vo vzťahu k zakladaniu akciových spoločností, ako aj vo vzťahu k zmene a zachovaniu ich základného imania za účelom vytvorenia ekvivalentných zabezpečení v celom Spoločenstve. Otázkam splynutia, zlúčenia a rozdelenia akciových spoločností sa venujú Tretia smernica 78/855/EHS z 9. októbra 1978 o zlúčení a splynutí akciových spoločností, vychádzajúca z článku 54 (3) (g) Zmluvy a Šiesta smernica 82/891/EHS zo  17. decembra 1982 vychádzajúca z článku 54 ods. 3 bod g) zmluvy a týkajúca sa rozdelenia akciových spoločností. Transpozícia týchto smerníc bola vykonaná zákonom č. 500/2001 Z. z., ktorým sa mení a dopĺňa Obchodný zákonník v znení neskorších predpisov.	O	A	Zapracované.		
Sekcia Inštitút aproximácie práva Úradu vlády SR	2.	Podľa čl. 8 ods. 3 Legislatívnych pravidiel  vlády SR je súčasťou legislatívneho zámeru doložka zlučiteľnosti tohto zámeru s právom ES/EÚ. Predkladaný materiál síce obsahuje doložku zlučiteľnosti, avšak táto nie je vypracovaná v súlade s Legislatívnymi pravidlami vlády SR. Preto žiadame o opätovné vypracovanie doložky zlučiteľnosti podľa Prílohy č. 1 Legislatívnych pravidiel vlády SR.	O	A	Znenie doložky upravené.		
Sekcia Inštitút aproximácie práva Úradu vlády SR	3.	Údaje uvádzané v bode (3) v súlade s Legislatívnymi pravidlami vlády SR plnili svoju funkciu pred vstupom SR do EÚ a v súčasnosti sú neaktuálne a ich uvádzanie neúčelné. Navrhujeme ich nahradiť identifikáciou záväzkov SR v predmetnej oblasti vyplývajúcich zo zmluvy o pristúpení, najmä Aktu o podmienkach pristúpenia a identifikáciou záväzkov podľa určenia gestorských ústredných orgánov štátnej správy zodpovedných za prebratie smerníc   a vypracovanie tabuliek zhody k návrhom všeobecne záväzných právnych predpisov.	O	A	Zapracované.		
Protimonopolný úrad SR	1.	Žiadame, aby bolo do bodu 3.2 návrhu doplnené, že v zákone sa pre založenú akciovú spoločnosť Lesy SR, a.s. uloží povinnosť viesť oddelené účtovníctvo osobitne za činnosti vykonávané vo verejnom záujme, t.j. verejnoprospešné činnosti a osobitne za ostatné obchodné činnosti akciovej spoločnosti, aby nebolo možné krížové financovanie medzi uvedenými oblasťami činností.	Z	A	Text upravený.
	Rozpor odstránený 	
Protimonopolný úrad SR	2.	Žiadame, aby bolo do bodu 3.2 doplnené, že v zákone sa vyšpecifikuje okruh činností spoločnosti Lesy SR, a.s. patriacich do kategórie verejnoprospešných činností a uvedú sa zdroje ich financovania.	Z	A	Text doplnený.
	Rozpor odstránený 	
Protimonopolný úrad SR	3.	Predkladaný legislatívny zámer nerieši problematiku hospodárskej súťaže vo vzťahu k podnikateľskej činnosti akciovej spoločnosti Lesy SR tak ako to schválila vláda SR uznesením č. 1234 z 15.12.2004 v „Projekte transformácie š.p. Lesy SR“. Žiadame, aby bol predložený návrh v tomto zmysle dopracovaný.	Z	N	Legislatívny zámer rieši túto problematiku spôsobom prechodu práv a povinností z š. p. na a. s. Vládou SR schválený projekt neurčoval spôsob riešenia tejto problematiky.	Rozpor trvá	
Protimonopolný úrad SR	4.	K bodu 3 – Určenie hodnoty nepeňažného vkladu: Odporúčame vykonať znalecké ohodnotenie majetku vloženého do akciovej spoločnosti s ohľadom na zložitú a rozsiahlu štruktúru majetku spoločnosti Lesy SR s celoslovenskou pôsobnosťou, ako aj s ohľadom na potrebu evidencie reálnej hodnoty vkladaného majetku do podniku s významným postavením v ekonomike SR a na trhu obchodu so surovým drevom.	O	N	Požiadavka v rozpore s materiálom schváleným vládou SR uznesením č. 1234/2004, ktorý v princípoch zákona určoval takýto spôsob zistenia hodnoty vkladu		
Protimonopolný úrad SR	5.	K bodu 3 - Vyriešením problematiky hospodárskej súťaže tak ako je uvedené v bode 3. tohto stanoviska, nebude ďalej dôvodné, aby nová akciová spoločnosť prevzala záväzok štátneho podniku, preto odporúčame vypustiť vetu „Prechodom práv a povinností spoločnosť preberá aj povinnosti štátneho podniku vo vzťahu k ochrane hospodárskej súťaže.“.	O	N	Pozri vyhodnotenie pripomienky pod p.č. 3.		
Správa štátnych hmotných rezerv	1.	Odporúčame, aby v návrhu zákona boli zapracované podstatné ustanovenia stanov novej a. s.	O	C	V prípade potreby budú v návrhu zapracované, avšak vzhľadom na potrebu pružného reagovania na zmeny v legislatívnom a podnikateľskom prostredí nie je vhodné zapracovať vo väčšom rozsahu		
Odbor vládnej agendy Úradu vlády SR	1.	Technické a jazykové úpravy	O	A	Text upravený		
Klub 500	1.	akciová spoločnosť  Lesy SR vytvorí 100% dcérsku spoločnosť, ktorá bude zabezpečovať výkony vo verejnom záujme a tak vytvorí transparentné podmienky na  vykonávanie týchto činností a efektívne vynakladanie finančných prostriedkov štátneho rozpočtu a tým  zabráni krížovým dotáciám medzi samotnou hospodárskou činnosťou a verejnoprospešnou činnosťou	O	N	Výkon verejnoprospešných činností nie je možné úplne oddeliť od správy lesov		
Klub 500	2.	zabezpečiť účasť zástupcov drevospracujúceho priemyslu v Dozornej rade spoločnosti, pričom právo nominovať svojich zástupcov  by mali mať zástupcovia zamestnávateľov	O	N	Obsadzovanie dozornej rady bude riešené v súlade s Obchodným zákonníkom		
Klub 500	3.	vytvoriť legislatívne podmienky na kapitálový vstup spracovateľských podnikov do akciovej spoločnosti Lesy SR, ktorá spravuje a nevlastní štátny majetok a takýmto spôsobom vytvoriť stabilné vzťahy medzi lesným hospodárstvom a drevospracujúcim priemyslom a zabezpečiť efektívne hospodárenie spoločnosti. Takýto model veľmi úspešne funguje v škandinávskych krajinách, a ich drevospracujúci priemysel patrí k najstabilnejším v Európe.	O	N	V zmysle programového vyhlásenia vlády sa má vytvoriť štátna akciová spoločnosť, t. j. spoločnosť v 100 % vlastníctve štátu.		
Vysvetlivky k použitým skratkám v tabuľke: 
Z – zásadná 		O – obyčajná 
A - akceptované	C – čiastočne akceptované 	N – neakceptované